Zápisnica
zo zasadnutia Výboru pre mimovládne neziskové organizácie (ďalej len „výbor“) uskutočneného dňa 13. mája 2011 v Presscentre Úradu vlády SR, miestnosť č. 004 o 9 hod.

Prítomní: viď prezenčné listiny.
Ospravedlnení: Tibor Hlavatý, generálny riaditeľ Sekcie zdravia MZ SR, Štefan Králik, člen bankovej rady a výkonný riaditeľ pre právne služby a bezpečnosť Národnej banky Slovenska, Ľudmila Benkovičová, predsedníčka Štatistického úradu SR.

Program rokovania:
1.	Otvorenie.
2.	Diskusia k návrhu Štatútu Výboru pre mimovládne neziskové organizácie (ďalej len „výbor“).
3.	Záver.

Zápis:

1. Otvorenie
Splnomocnenec vlády Slovenskej republiky pre rozvoj občianskej spoločnosti Filip Vagač privítal zúčastnených hostí a zároveň otvoril diskusiu k návrhu Štatútu Výboru pre mimovládne neziskové organizácie (ďalej len „štatút“).

2. Diskusia k návrhu Štatútu Výboru pre mimovládne neziskové organizácie
Marián Záhorec, zástupca Slovenského Červeného kríža 
- navrhol, aby bolo v štatúte uvedené, že sa týka aj Slovenského Červeného kríža (ďalej len SČK), nakoľko výbor má v názve „mimovládne neziskové organizácie (ďalej len „MNO“)“ a SČK napriek tomu, že je nezisková organizácia s humanitárnym zameraním, nie je zapísaná v registri neziskových organizácii.  SČK by tak potom nemohol mať zástupcu vo výbore.

Filip Vagač, splnomocnenec vlády SR pre rozvoj občianskej spoločnosti
- skonštatoval, že členom výboru nemusí byť len MNO, SČK teda môže byť členom výboru.

Marián Záhorec, zástupca Slovenského Červeného kríža 
- navrhol, aby pri rozhodovaní o verejných zdrojoch nebola len klauzula týkajúca sa výlučne MNO, ale aby bol v tejto súvislosti zaradený medzi organizácie, ktoré sa môžu uchádzať o verejné zdroje aj SČK.

Branislav Mamojka, Národná rada občanov so zdravotným postihnutím
- vyjadril presvedčenie, že SČK by mal byť v čase pripomienkovania k návrhu zákonov explicitne vymenovaný. 

Jana Mikušálová, Vidiecky parlament na Slovensku (ďalej len „VIPA“)
- položila otázku, či VIPA bude členom výboru, nakoľko zástupkyňa VIPA dostala pozvanie na zasadnutie výboru, ale v štatúte VIPA nie je uvedený. 

Filip Vagač, splnomocnenec vlády SR pre rozvoj občianskej spoločnosti
- potvrdil členstvo VIPA vo výbore.

Marcel Zajac, Ekofórum
K štatútu:
- vyjadril ľútosť nad zrušením Rady vlády SR pre MNO, ktorá bola počas troch predchádzajúcich volebných období silným prepojením medzi MNO a vládou;
-  poukázal na čl. 2 štatútu, ktorý hovorí, že výbor je stálym odborným poradným orgánom Rady vlády Slovenskej republiky pre ľudské práva, národnostné menšiny a rodovú rovnosť (ďalej len „Rada“). Skonštatoval, že postavenie MNO sa voči zástupcom vlády SR zmenilo. Minulé tri volebné obdobia bola Rada vlády SR pre MNO poradným orgánom vlády SR. Vyjadril presvedčenie, že postavenie MNO sa znížilo o jeden stupeň, nakoľko, podľa nového štatútu, je výbor poradným orgánom poradného orgánu vlády SR;
- vyzdvihol vznik Úradu splnomocnenca vlády SR pre rozvoj občianskej spoločnosti ako výkonného orgánu.

Filip Vagač, splnomocnenec vlády SR pre rozvoj občianskej spoločnosti
- upresnil, že zrušenie Rady vlády SR pre MNO je politické rozhodnutie súčasnej vlády. Napriek tomu podľa štatútu Rady výbor bude môcť prijať rozhodnutie, ktoré Rada nebude môcť zmeniť. Ďalej vysvetlil, že ak výbor 60% väčšinou schváli zásadné stanovisko, ktoré chce dať na prerokovanie do vlády, stáva sa priamo poradných orgánom vlády. Na tomto výbore je možné uzniesť sa na stanovisku, ktoré bude súčasťou vládneho materiálu. Na vládu môže byť napojený cez podpredsedu vlády SR pre ľudské práva a národnostné menšiny alebo cez splnomocnenca vlády SR pre rozvoj občianskej spoločnosti, resp. priamo cez pani premiérku; 
- skonštatoval, že počas 4 rokov bude môcť prísť aj k určitým zmenám v štatúte. Štatút bude otvorený aj pre ďalších členov, ktorí do výboru budú chcieť vstúpiť.

 Kálmán Petőcz, generálny riaditeľ Sekcie ľudských práv a rovnakého zaobchádzania; tajomník Rady vlády SR pre ľudské práva, národnostné menšiny a rodovú rovnosť 
- zrekapituloval vývoj ako prišlo k zrušeniu Rady vlády SR pre MNO a vytvoreniu Výboru pre MNO v rámci Rady vlády SR pre ľudské práva, národnostné menšiny a rodovú rovnosť;
- uviedol, že pôvodne mali byť zrušené všetky Rady a najdôležitejšie oblasti mali zastúpiť  splnomocnenci.  Občiansku spoločnosť bude zastupovať splnomocnenec a pre túto oblasť bol vytvorený aj výbor. Štatút Výboru pre MNO je vytvorený tak, že nie sú rozdiely medzi silou výboru a silou Rady pre MNO. Vyjadril presvedčenie, že takéto riešenie nie je degradáciou. Podstatu vidí v tom, či výbor bude dostatočne reprezentatívny, a či bude dostatok odbornej kapacity a politickej vôle, aby sa riešili problémy. 

Peter Medveď, Nadácia Ekopolis
- vyjadril súhlas s názorom pána Zajaca, podľa ktorého sa zrušením Rady vlády SR pre MNO oslabilo postavenie MNO. Vytvorenie funkcie splnomocnenca a výboru a zrušenie Rady vlády SR pre MNO nevníma ako posilnenie statusu MNO v rámci tejto štruktúry.

Milan Ježovica, štátny tajomník Ministerstva zahraničných vecí SR
- navrhol, aby výbor prerokoval pôsobnosť výboru a nie otázku statusu.

Marcel Zajac, Ekofórum
- skonštatoval, že predchádzajúcich 12 rokov (3 volebné obdobia) bol predseda Rady pre MNO podpredseda vlády SR, teda člen vlády a vyjadril presvedčenie, že je rozdiel, či je predsedom Rady člen vlády SR alebo splnomocnenec, ktorý je len poradným orgánom vlády. 

Filip Vagač, splnomocnenec vlády SR pre rozvoj občianskej spoločnosti
- skonštatoval, že pri riešení vážnejších otázok môže byť na rokovanie výboru pozvaný aj podpredseda vlády SR, ako aj predsedníčka vlády SR; 
- upriamil pozornosť na dôležitosť tém, o ktorých sa bude rokovať;
- navrhol zapísať do uznesenia, že Marcel Zajac za Ekofórum nesúhlasí so súčasným postavením výboru pre MNO a navrhuje zmeniť jeho postavenie zmenou z výboru na Radu vlády SR, tak ako to bolo v predchádzajúcom období. 

Branislav Mamojka, Národná rada občanov so zdravotným postihnutím
-	taktiež vyjadril nespokojnosť so súčasným postavením výboru pre MNO.

Marcel Zajac, Ekofórum
- vyjadril presvedčenie, že politické rozhodnutie o vytvorení výboru pre MNO namiesto Rady vlády pre MNO nebolo správne;
- navrhol zmenu v čl. 2 štatútu na: „Výbor je stálym odborným poradným orgánom vlády SR“ t.zn. podpredsedovi vlády SR alebo premiérke.

Mária Kolíková, štátna tajomníčka MS SR
- skonštatovala, že na zmenu čl. 2 výbor nemá kompetenciu, keďže to bolo rozhodnutie vlády SR;
- vyjadrila presvedčenie, že nakoľko bol vytvorený Úrad splnomocnenca vlády SR pre rozvoj občianskej spoločnosti, MNO môžu dať podnet na zmenu práve cez tento úrad. 

 Kálmán Petőcz, generálny riaditeľ Sekcie ľudských práv a rovnakého zaobchádzania; tajomník Rady vlády SR pre ľudské práva, národnostné menšiny a rodovú rovnosť 
- skonštatoval, že návrh pána Zajaca nie je možné prijať, nakoľko kompetenčný zákon presne stanovuje tri stále poradné orgány vlády a zákon výbor pre MNO nemôže zmeniť. Jedným zo stálych poradných orgánov  vlády je Rada, v ktorej sú aj zástupcovia MNO. Tí prostredníctvom nej môžu podávať svoje návrhy a podnety. 

Mária Kolíková, štátna tajomníčka MS SR
- skonštatovala, že predsedom Rady vlády SR pre ľudské práva  je podpredseda vlády SR a podpredsedníčkou je ministerka spravodlivosti SR, a tak v otázke legislatívnej iniciatívy a priechodnosti zákonov majú MNO prostredníctvom tejto Rady ľahšiu cestu. 

Filip Vagač, splnomocnenec vlády SR pre rozvoj občianskej spoločnosti
- skonštatoval, že ak MNO navrhnú, aby sa téma postavenia MNO ako poradného orgánu dostala na rokovanie Koaličnej rady, môže to výbor schváliť; 
- uzavrel diskusiu k tejto postavenia MNO a vyzval k pripomienkovaniu štatútu.

Gabriel Šimko, hlavný hygienik a vedúci Služobného úradu Úradu verejného zdravotníctva SR (ÚVZ SR)
- vzhľadom k tomu, že hlavný hygienik ÚVZ SR bol členom Rady pre MNO a vzhľadom na intenzívnu spoluprácu medzi ÚVZ SR a nadáciami navrhol, aby hlavný hygienik ÚVZ SR  bol členom výboru pre MNO. 

Branislav Mamojka, Národná rada občanov so zdravotným postihnutím
- skonštatoval, že v návrhu štatútu je maximálny počet členov 40, z toho vyplýva, že ak bude maximálny počet naplnený, 60% pre prijatie zásadného stanoviska je 24. Vyjadril presvedčenie, že ak by mal výbor menej ako 40 členov potrebných 60%  by MNO pri počte zástupcov štátu 19 ťažko získali.  

Filip Vagač, splnomocnenec vlády SR pre rozvoj občianskej spoločnosti
- uviedol, že zástupcov MVO je v súčasnosti 21, teda pri získaní troch hlasov od členov výboru za štátnu správu, by mohol byť návrh prijatý;
- spýtal sa, či pán Mamojka navrhuje rozšíriť členov za MVO.

Branislav Mamojka, Národná rada občanov so zdravotným postihnutím
- uviedol, že takýto návrh nepodáva.

Filip Vagač, splnomocnenec vlády SR pre rozvoj občianskej spoločnosti
- uviedol, že zo štatútu Rady priamo vyplýva, že podpredseda je automaticky členom Rady. Upresnil, že ak sa  výbor uznesie na prizvaní  ďalšieho člena, môžu byť na zasadnutí Rady dvaja členovia za neziskový sektor a jeden člen za štátnu správu.

Marcel Zajac, Ekofórum
- odcitoval presné znenie čl. 7 ods. 6 štatútu: „Výbor môže v oblasti svojej vecnej pôsobnosti prijímať aj zásadné stanoviská formou uznesení, ktoré sú pre Radu záväzné. Uznesenia podľa predchádzajúcej vety sú prijímané 3/5 väčšinou všetkých členov výboru“;
- navrhol, aby uznesenia boli prijímané aspoň 3/4 väčšinou z MVO.

Ľubomír Dobrík, Asociácia telovýchovných jednôt a klubov SR
- navrhol, aby MNO mali ustanovené, že ich hlasovanie je oddelené od zástupcov štátu, potom by 60% z členov MNO mohli odhlasovať zásadnú pripomienku.

Milan Ježovica, štátny tajomník Ministerstva zahraničných vecí SR
- navrhol, aby sa vysvetlila základná filozofia výboru. Vyjadril presvedčenie, že ak má byť výbor len výborom MNO, nie je dôvod, aby jeho členom bol zástupca štátu. 

Filip Vagač, splnomocnenec vlády SR pre rozvoj občianskej spoločnosti
- vysvetlil, že základnou filozofiou tohto orgánu je spoločná komunikácia medzi členmi MNO a zástupcami štátu;
- skonštatoval, že článok 7 bod 6 štatútu nie je možné zmeniť, lebo ten je totožný s článkom v štatúte Rady. Upresnil, že je možné upraviť počet zástupcov z MNO tak, aby mali minimálne 60%, t.j. 24 členov. Táto zmena by bola zmenou spoločnej dohody.

Ľubomír Dobrík, Asociácia telovýchovných jednôt a klubov SR
- skonštatoval, že je paradoxom, že výbor pre MNO musí upravovať počet členov za MNO, aby mohol prijať zásadné pripomienky. Ďalej skonštatoval, že výbor je len poradcom Rady, ale v Rade majú štátni predstavitelia takisto prevahu.

Filip Vagač, splnomocnenec vlády SR pre rozvoj občianskej spoločnosti
- upresnil, že keď výbor prijme uznesenie 60% väčšinou, do Rady je toto uznesenie predkladané ako pripomienka výboru priamo do materiálu rokovania vlády. Rada o ňom už nehlasuje a v tejto chvíli sa Výbor stáva poradným orgánom vlády SR, nie Rady; 
- vyzval na ďalšie pripomienkovanie štatútu. 

 Kálmán Petőcz, generálny riaditeľ Sekcie ľudských práv a rovnakého zaobchádzania; tajomník Rady vlády SR pre ľudské práva, národnostné menšiny a rodovú rovnosť 
- navrhol, aby slovo „poradný“ bolo vyškrtnuté z článku 2 štatútu, nakoľko štatút Rady konštatuje, že výbory sú stále odborné orgány Rady, ktoré sú jej súčasťou. Výbor je teda stálym odborným orgánom Rady, nie poradným;
- súhlasil s návrhom na zmenu v súvislosti s hlasovaním, t.zn. aby hlasovali len členovia MNO, teda zástupcovia cieľovej skupiny, ktorej sa hlasovanie týka. Zástupcovia štátu by boli prizývaní na rokovania ako súčasť diskusie k danej problematike. 

Filip Vagač, splnomocnenec vlády SR pre rozvoj občianskej spoločnosti
- poprosil zástupcov štátnej správy, aby sa vyjadrili k tomuto návrhu.

Mária Kolíková, štátna tajomníčka MS SR
- súhlasila s návrhom pána Petőcza a zároveň navrhla zvážiť, či sa štátni tajomníci majú zúčastňovať na každom zasadnutí výboru pre MNO alebo iba v prípade, ak sa téma rokovania bude týkať oblasti, ktorú zastupujú. Ak by sa rokovania nemohol zúčastniť štátny tajomník, navrhla, aby štátny tajomník mohol poveriť generálneho riaditeľa za oblasť, ktorej sa rokovanie bude týkať. 

p. Rozborilová, generálna riaditeľka Sekcie environmentálnej politiky, záležitosti Európskej únie a legislatívy Ministerstva životného prostredia Slovenskej republiky
- skonštatovala, že ods. 6 čl. 7 štatútu hovorí, že zásadné stanoviská sa musia prijímať 3/5 väčšinou všetkých členov výboru. V tom prípade sa potom nedá hlasovanie vymedziť len na hlasovanie MNO.

 Kálmán Petőcz, generálny riaditeľ Sekcie ľudských práv a rovnakého zaobchádzania; tajomník Rady vlády SR pre ľudské práva, národnostné menšiny a rodovú rovnosť 
- upresnil, že jeho návrh sa dá zrealizovať uvedením v štatúte, že zástupcovia štátu budú prizývaní na rokovanie výboru, t.zn. že nebudú členmi výboru s hlasovacím právom. 

Filip Vagač, splnomocnenec vlády SR pre rozvoj občianskej spoločnosti
- položil otázku, či zástupcovia štátnej správy prídu na rokovanie výboru, ak ich účasť nebude záväzná; 
- podal dva návrhy: 
1) zástupcovia štátnej správy budú členmi výboru a pomer počtu členov za MNO a za štátnu správu by bol vždy minimálne 60% : 40%;
2) zástupcovia štátnej správy nebudú členmi výboru, budú len prizývaní na rokovania a výbor bude pozostávať iba z MNO.

p. Rozborilová, generálna riaditeľka Sekcie environmentálnej politiky, záležitosti Európskej únie a legislatívy Ministerstva životného prostredia Slovenskej republiky
- na základe vyššie uvedených návrhov skonštatovala, že v takom prípade bude treba opraviť  ods. 5 čl. 4 štatútu, ktorý determinuje kto je členom výboru. Navrhla uviesť, že členom výboru je ten, koho sa predmetná problematika týka, má hlasovacie právo a ostatní účastníci rokovania výboru by boli z hlasovania vylúčení.

Gabriel Šimko, hlavný hygienik a vedúci Služobného úradu Úradu verejného zdravotníctva SR (ÚVZ SR)
- položil otázku, ako chcú MNO presvedčiť vládu, keď nepresvedčia členov svojho výboru; 
- vyjadril presvedčenie, že keď MNO presvedčia troch alebo štyroch členov zo štátnej správy majú veľkú šancu presvedčiť i vládu. Ďalej vysvetlil, že výbor má zmysel vtedy, ak sú v ňom zastúpení aj predstavitelia štátu, dokonca i v takom pomere, kedy zástupcovia MNO budú musieť o svojom návrhu presviedčať zástupcov štátu.  

Filip Vagač, splnomocnenec vlády SR pre rozvoj občianskej spoločnosti
- položil otázku, či je pre výbor prijateľný návrh, že výbor pre MNO bude zložený zo zástupcov MNO tak, aby mal možnosť 60% hlasov prehlasovať štátnu správu.

Mária Kolíková, štátna tajomníčka MS SR
- navrhla zmeniť ods. 5 čl. 4 štatútu, podľa ktorého zástupcovia za štátnu správu a samosprávu nebudú členmi výboru, ale bude tam ustanovenie, podľa ktorého budú zástupcovia štátu na zasadnutie výboru prizývaní.

Peter Medveď, Nadácia Ekopolis
- navrhol, aby účasť prizývaných zástupcov štátnej správy bola povinná;
- vyjadril názor, že nie zástupcovia MNO majú presviedčať zástupcov štátnej správy, ale tí majú presviedčať zástupcov MNO. 

Filip Vagač, splnomocnenec vlády SR pre rozvoj občianskej spoločnosti
- upresnil na čom sa výbor uznesie v súvislosti s počtom členov a ich postavenia vo výbore: „100% členmi výboru budú MNO a členovia štátnej správy budú prizývaní k jednotlivým daným témam rokovania, ktoré sa v rámci agendy výboru budú prerokovávať. MNO budú hlasovať len medzi sebou. Ak návrh príjmu 60% väčšinou, stane sa zásadným stanoviskom a predloží sa priamo na rokovanie vlády SR;
- s pýtal sa, či sú ešte nejaké pripomienky k štatútu.

Marcel Zajac, Ekofórum
- v súvislosti s nominovaním členov výboru za MNO navrhol, aby sa vytvoril priestor pre možnosť prihlásenia sa i pre tých, zástupcov MNO, ktorí nie sú členmi výboru. Svoj návrh odôvodnil tým, že je množstvo organizácií, ktoré nevedia, že takáto možnosť existuje. Táto možnosť by sa mala týkať už existujúcich MNO i tých, ktoré ešte len vzniknú.

Filip Vagač, splnomocnenec vlády SR pre rozvoj občianskej spoločnosti
- upresnil, že návrh štatútu výboru bol zverejnený na webovej stránke Úradu vlády a Prvého slovenského neziskového servisného centra. Je teda prístupný verejnosti na akékoľvek pripomienkovanie; 
- uviedol, že očakáva, že sa prihlásia viaceré organizácie, platformy, ktoré budú chcieť byť členom toho výboru. Skonštatoval, že okrem iného i s týmto úmyslom bol návrh štatútu zverejnený. Na požiadavky jednotlivých platforiem, ktoré budú mať záujem pracovať vo výbore bude Úrad splnomocnenca vlády SR pre rozvoj občianskej spoločnosti odpovedať;
- súhlasil s návrhom, že proces prijímania ďalších členov, ak sa na tom členovia výboru dohodnú a budú chcieť prijať nového člena, by mal byť zachovaný aj do budúcnosti.  

Marcel Zajac, Ekofórum
- odcitoval ods. 6 čl. 4 a vysvetlil, že nie je presne definované, že ostatné platformy sú vyzývané k tomu, aby sa k výboru pridali.  

Filip Vagač, splnomocnenec vlády SR pre rozvoj občianskej spoločnosti
- upresnil, že v rámci štatútu splnomocnenec nemôže vyzývať ďalšie platformy k členstvu vo výbore. Skonštatoval, že pri zverejnení návrhu štatútu uverejnil text, z ktorého vyplýva, že počet členov výboru sa môže rozširovať.

Mária Kolíková, štátna tajomníčka MS SR
- navrhla, že do ods. 6 čl. 4 sa môže vložiť písmenko „v“ ako: „zástupca ďalšej platformy, o ktorej rozhodne výbor“.

Filip Vagač, splnomocnenec vlády SR pre rozvoj občianskej spoločnosti
- navrhol vytvorenie samostatného článku, podľa ktorého výbor bude môcť rozšíriť svojich členov;
- ocenil návrh na vytvorenie priestoru pre členstvo ďalších organizácií.

Marcel Zajac, Ekofórum
- navrhol zadefinovať slovo „platforma“ a stanoviť presné podmienky, kto sa môže stať členom výboru pre MNO.

Filip Vagač, splnomocnenec vlády SR pre rozvoj občianskej spoločnosti
- skonštatoval, že presná definícia slova „platforma“ nie je jednoduchá; 
- navrhol, aby o prijatí nového člena rozhodovali členovia výboru. Členstvo vo výbore teda nebude nárokovateľné, ale bude závisieť od toho, ako sa členovia výboru dohodnú.

Branislav Mamojka, Národná rada občanov so zdravotným postihnutím
- vyjadril obavu, aby sa definíciou slova „platforma“ nevytvoril mechanizmus, ktorý by nejakú organizáciu z možnosti byť členom výboru vylúčil. 

Filip Vagač, splnomocnenec vlády SR pre rozvoj občianskej spoločnosti
- spýtal sa či sú ešte nejaké zásadné pripomienky k štatútu.

 Kálmán Petőcz, generálny riaditeľ Sekcie ľudských práv a rovnakého zaobchádzania; tajomník Rady vlády SR pre ľudské práva, národnostné menšiny a rodovú rovnosť 
- navrhol, aby vo výbore bolo zastúpené i Fórum inštitút pre výskum menšín, ako aj  splnomocnenec vlády SR pre rómske komunity.

Marcel Zajac, Ekofórum
- poznamenal, že vo výbore by sa mali robiť rozhodnutia tak, aby sa žiadnemu typu MNO neodsúhlasilo rozhodnutie bez jeho vedomia. 
- navrhol, aby sa rozlíšilo, či ide o organizáciu „malú“ alebo „veľkú“, o „združenie“, „nadáciu“, či „neziskové organizácie“. Ďalším kritériom by malo byť regionálne rozdelenie. 
- uviedol, že žiadna organizácia by nemala mať pocit, že vláda s ňou nekomunikuje. 

Peter Medveď, Nadácia Ekopolis
- navrhol, aby v štatúte bolo uvedené, že ďalší záujemcovia o členstvo vo výbore, sa môžu hlásiť u pána splnomocnenca. 

Filip Vagač, splnomocnenec vlády SR pre rozvoj občianskej spoločnosti
- vyjadril presvedčenie, že výbor má byť otvoreným orgánom pre komunikáciu aj s možnosťou rozšírenia počtu členov výboru.

Mária Kolíková, štátna tajomníčka MS SR
- upriamila pozornosť na ods.7 čl.4,  podľa ktorého má predseda výboru právo vymenovať a odvolať ďalšie významné osobnosti ako členov; 
- navrhla, aby výbor nechal právo splnomocnencovi rozhodnúť o rozšírení počtu členov výboru cez toto ustanovenie.

Filip Vagač, splnomocnenec vlády SR pre rozvoj občianskej spoločnosti
- súhlasil, že obidve cesty sú možné.
 
Peter Medveď, Nadácia Ekopolis
- v súvislosti s ods. 9 čl. 4  ohľadom náhrady výdavkov navrhol, aby termín „z oblasti ľudských práv“ bol vymazaný.

Filip Vagač, splnomocnenec vlády SR pre rozvoj občianskej spoločnosti
- súhlasil.

p. Rozborilová, generálna riaditeľka Sekcie environmentálnej politiky, záležitosti Európskej únie a legislatívy Ministerstva životného prostredia Slovenskej republiky
- uviedla, že má viacero legislatívno-technických pripomienok, ktoré by mohla poslať elektronicky.

Marcel Zajac, Ekofórum
- v súvislosti s  ods. 12 čl.4 ohľadom funkčného obdobia navrhol, aby sa nominácia členov výboru pre MNO nemenila v súvislosti so zmenou vlád SR. Navrhol, aby nominácia nového člena, alebo zrušenie členstva vo výbore bola možná kedykoľvek. Výbor by sa tak nemusel zvolávať každé 4 roky. 

Filip Vagač, splnomocnenec vlády SR pre rozvoj občianskej spoločnosti
- vyjadril presvedčenie, že zmena zloženia výboru, teda zastúpenie len MNO má veľký zmysel. Členovia budú nominovaní do toho času, pokiaľ nebudú výborom odvolaní; 
- navrhol, aby sa v ods. 6 čl. 4  pridal termín „na návrh platforiem“; 
- navrhol zmenu týkajúcu sa funkčného obdobia, podľa ktorej bude výbor existovať ako permanentný orgán.

Mária Kolíková, štátna tajomníčka MS SR
- navrhla, aby bol ods. 12  čl. 4 zrušený.

Filip Vagač, splnomocnenec vlády SR pre rozvoj občianskej spoločnosti
- súhlasil;
- poďakoval zástupcom MNO i zástupcom štátnej správy za účasť na rokovaní výboru.

3. Závery rokovania
1. Výbor potvrdil členstvo vo výbore zástupcovi Slovenského Červeného kríža a zástupcovi Vidieckeho parlamentu na Slovensku. Vo výbore bude zastúpená i nezisková organizácia Okrúhly stôl Maďarov na Slovensku a splnomocnenec vlády SR pre rómske komunity Miroslav Pollák.

2. Výbor zobral na vedomie nesúhlas Marcela Zajaca za Ekofórum so súčasným postavením výboru pre MNO a jeho návrh znovuvytvorenie Rady vlády SR pre MNO. 

3. Výbor odsúhlasil návrh generálneho riaditeľa Sekcie ľudských práv a rovnakého zaobchádzania, tajomníka Rady vlády SR pre ľudské práva, národnostné menšiny a rodovú rovnosť Kálmána Petöcza, aby slovo „poradný“ bolo z čl. 2 štatútu vyškrtnuté.

4. Výbor sa uzniesol na tom, že členmi výboru budú len zástupcovia MNO a členovia štátnej správy budú prizývaní k jednotlivým témam rokovania, ktoré sa budú v rámci agendy prerokovávať. MNO budú hlasovať medzi sebou. Ak návrh príjmu 60% väčšinou, vtedy sa stane zásadným stanoviskom a predloží sa priamo na rokovanie vlády SR.

5. Výbor sa uzniesol, na tom, že o členstve vo výbore, t. zn. o prijatí nového člena i o jeho odvolaní, budú rozhodovať členovia výboru.

6. Výbor sa uzniesol, na tom, že v ods. 6 čl. 4 bude pridaný termín „na návrh platforiem“.

7. Výbor sa uzniesol na tom, že výbor pre MNO bude existovať ako permanentný orgán.

8. Výbor odsúhlasil návrh Petra Medveďa za Nadáciu Ekopolis, aby z ods. 9 čl. 4 štatútu bol vymazaný termín „z oblasti ľudských práv“.

9. Výbor odsúhlasil návrh štátnej tajomníčky Ministerstva spravodlivosti Slovenskej republiky Márie Kolíkovej, aby bol ods. 12 čl. 4 štatútu zrušený.

Za správnosť: 
Jana Straňáková
Úrad splnomocnenca vlády SR pre rozvoj občianskej spoločnosti

Schválil:
Filip Vagač
Splnomocnenec vlády SR pre rozvoj občianskej spoločnosti